เก็บตกการเงิน
แบงก์ชาติตั้ง 3 ผู้ช่วยผู้ว่าการฯ มีผล 1 ต.ค.นี้
28 ก.ย. 2555

แบงก์ชาติตั้ง 3 ผู้ช่วยผู้ว่าการฯ มีผล 1 ต.ค.นี้
นายชาญชัย บุญฤทธิ์ไชยศรี เลขานุการคณะกรรมการธนาคารแห่งประเทศไทย (ธปท.) เปิดเผยว่า ที่ประชุมคณะกรรมการ ธปท. เมื่อวันที่ 27 ก.ย. มีมติแต่งตั้ง ผู้ช่วยผู้ว่าการ ธปท. ทดแทนตำแหน่งเดิมที่ว่างลง 3 ตำแหน่งประกอบด้วย 1.แต่งตั้ง นางฤชุกร สิริโยธิน เป็นผู้ช่วยผู้ว่าการสายนโยบายสถาบันการเงิน 2.แต่งตั้ง นางจันทวรรณ สุจริตกุล เป็นผู้ช่วยผู้ว่าการสายตลาดการเงิน เพื่อมาดูแลตลาดการเงิน ที่อาจจะมีความผันผวนจากภาวะเงินทุนไหลเข้าในช่วงนี้มากขึ้น และ 3.แต่งตั้ง น.ส.นวพร มหารักขกะ เป็นผู้ช่วยผู้ว่าการสายตรวจสอบกิจการภายใน ซึ่งเดิมตำแหน่งนี้ว่างมานาน ทั้งนี้ทุกตำแหน่งให้มีผลวันที่ 1 ต.ค. 2555
ดันกฎหมายคุ้มครองผู้รับงานไปทำที่บ้าน
นายคณิต ณ นคร ประธานคณะกรรมการปฏิรูปกฎหมาย(คปก.) ได้ลงนามในหนังสือบันทึกความเห็นและข้อเสนอแนะคณะกรรมการปฏิรูปกฎหมาย เรื่อง การตรากฎหมายลำดับรองตาม พ.ร.บ.คุ้มครองผู้รับงานไปทำที่บ้าน พ.ศ. 2553 เสนอต่อนายกรัฐมนตรี เพื่อให้การบังคับใช้และการออกกฎหมายลำดับรองเป็นไปตามเจตนารมณ์ของ พ.ร.บ. และเพื่อให้ผู้รับงานไปทำที่บ้านได้รับความเป็นธรรมและมีมาตรฐานชีวิตที่ดีขึ้น
คณะกรรมการปฏิรูปกฎหมายมีความเห็นและข้อเสนอแนะหลายประเด็น คือ ควรเร่งรัดให้กระทรวงแรงงานมีคณะกรรมการคุ้มครองการรับงานไปทำที่บ้าน ตามมาตรา 25 หากกระทรวงแรงงานยังไม่ดำเนินการตามนี้ จะทำให้ผู้รับงานไปทำที่บ้านต้องเสียสิทธิประโยชน์ โดยเฉพาะในประเด็นที่ผู้รับงานไปทำที่บ้านไม่ได้รับความเป็นธรรมจากการทำงานตามที่กฎหมายกำหนด อาทิ ค่าตอบแทน ค่ารักษาพยาบาล ค่าฟื้นฟูสมรรถภาพและค่าทำศพ